CELEX: 62022CN0111
Language: el
Date: 2022-02-17 00:00:00
Title: Υπόθεση C-111/22 P: Αναίρεση που άσκησε την 17η Φεβρουαρίου 2022 η Helene Hamers κατά της αποφάσεως του Γενικού Δικαστηρίου (πρώτο τμήμα) που εκδόθηκε την 21η Δεκεμβρίου 2021 στην υπόθεση T-159/20, Hamers κατά Cedefop

7.6.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 222/11
            
         
      Αναίρεση που άσκησε την 17η Φεβρουαρίου 2022 η Helene Hamers κατά της αποφάσεως του Γενικού Δικαστηρίου (πρώτο τμήμα) που εκδόθηκε την 21η Δεκεμβρίου 2021 στην υπόθεση T-159/20, Hamers κατά Cedefop
      (Υπόθεση C-111/22 P)
      (2022/C 222/18)
      Γλώσσα διαδικασίας: η ελληνική
      
         Διάδικοι
      
      
         Αναιρεσείουσα: Helene Hamers (Βασίλειος Σπυρίδων Χριστιανός, Αλέξανδρος Πολίτης και Μιχαήλ Ροδόπουλος, δικηγόροι)
      
         Αντίδικος στην αναιρετική διαδικασία: Ευρωπαϊκό Κέντρο για την ανάπτυξη της επαγγελματικής κατάρτισης (Cedefop)
      
         Αιτήματα
      
      
                  —
               
               
                  Να αναιρέσει το Δικαστήριο μερικώς την απόφαση του Γενικού Δικαστηρίου της 21.12.2021, στην υπόθεση Τ-159/20, Hemmers κατά Cedefop, EU:T:2021:913,
               
            
                  —
               
               
                  Εφόσον είναι αναγκαίο, να αναπέμψει την υπόθεση στο Γενικό Δικαστήριο προς εκδίκαση,
               
            
                  —
               
               
                  Να καταδικάσει το Cedefop στο σύνολο των δικαστικών εξόδων.
               
            
         Λόγοι αναιρέσεως και κύρια επιχειρήματα
      
      Αντικείμενο της αναιρεσιβαλομένης απόφασης ήταν η ζημία που υπέστη η αναιρεσείουσα από πράξεις και παραλείψεις του Cedefop πριν, κατά τη διάρκεια και μετά το πέρας εθνικής ποινικής διαδικασίας ενώπιον των ελληνικών δικαστικών αρχών, η οποία αφορούσε την κανονικότητα και νομιμότητα της ανάθεσης δημοσίων συμβάσεων από το Cedefop σε τρίτους κατά την περίοδο από το 2001 έως το 2005.
      Η αναιρεσείουσα προβάλλει δύο αναιρετικούς λόγους και υποστηρίζει ότι η αναιρεσιβαλλομένη:
      
                  —
               
               
                  
                     Πρώτον, στις σκ. 55-61 και 83, υπέπεσε σε πλάνη περί το δίκαιο κατά την ερμηνεία του άρθρου 41, παρ. 1 του Χάρτη των Θεμελιωδών Δικαιωμάτων της Ευρωπαϊκής Ένωσης («ΧΘΔΕ»), διότι, αντίθετα απ’ ό,τι έκρινε με τις σκέψεις του αυτές το Γενικό Δικαστήριο, αφενός, η αναιρεσείουσα δεν έτυχε αμερόληπτης εξέτασης από το Cedefop, και, αφετέρου, η απόφαση της επιτροπής προσφύγων του Cedefop δεν θεράπευσε το ελάττωμα της απόφασης της 3ης Ιουλίου 2019. Ταυτοχρόνως, για τους ανωτέρω λόγους, το Γενικό Δικαστήριο αιτιολόγησε πλημμελώς τις ανωτέρω κρίσεις του.
               
            
                  —
               
               
                  
                     Δεύτερον, στις σκ. 65, 68-75 και 83, υπέπεσε σε πλάνη το δίκαιο κατά την ερμηνεία του τεκμηρίου αθωότητας που επικαλέσθηκε η αναιρεσείουσα κατ’ άρθρο 48, παρ. 1 του ΧΘΔΕ, η οποία ενισχύθηκε και μέσω της παραβίασης της αρχής της καλόπιστης συνεργασίας κατ’ άρθρο 4, παρ. 3, της Συνθήκης για την Ευρωπαϊκή Ένωση. Ταυτοχρόνως, για τους ανωτέρω λόγους, το Γενικό Δικαστήριο αιτιολόγησε πλημμελώς τις ανωτέρω κρίσεις του.